Diari Oficial de la Generalitat Valenciana


Sumari del DOGV 3937, del 12-02-2001 (2001/885)

ACORD de 21 de desembre del 2000, de la Comissió Territorial d'Urbanisme de València, relatiu a l'expropiació de terrenys pel procediment de taxació conjunta camí Encreullades del terme municipal d'Aldaia.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3937

Data del DOGV
:   12-02-2001

Secció del DOGV
:   V. ALTRES ANUNCIS - F) EXPROPIACIONS

Número del document
:   2001/885


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 21 de desembre del 2000, de la Comissió Territorial d'Urbanisme de València, relatiu a l'expropiació de terrenys pel procediment de taxació conjunta camí Encreullades del terme municipal d'Aldaia. [2001/M885]
  
Vist l'expedient tramés per l'Ajuntament d'Aldaia, relatiu a l'expropiació de terrenys pel procediment de taxació conjunta Camí Encreullades, i de conformitat amb els següents:
  
Antecedents de fet
  
1. L'expedient es va sotmetre a informació pública per mitjà de la publicació d'anuncis en el Diari Oficial de la Generalitat Valenciana, Butlletí Oficial de la Província de València, periòdic Levante i notificació individualitzada a cadascun dels propietaris afectats. Va ser aprovat per la Comissió de Govern en la sessió realitzada l'1 de febrer de 2000. El present expedient té entrada en el Registre de la Comissió Territorial d'Urbanisme de València amb data 25 de febrer de 2000.
  
Amb data 8 d'agost de 2000, es va rebre documentació tramesa per l'ajuntament, que consisteix en un projecte modificat i annex d'informes tècnics municipals, els dos aprovats per la Comissió de Govern en la sessió realitzada el 25 de juliol de 2000.
  
2. El projecte consta de plànols en els quals es determina l'àmbit territorial, fixació raonada del preu del sòl i fulls de preu just individualitzats de cada finca, per la qual cosa està complet i compleix amb el que estableix l'article135 del Text Refós de la Llei del Sòl de 1976.
  
3. Aldaia té un Pla General d'Ordenació Urbana aprovat definitivament per la Comissió Territorial d'Urbanisme de València en la sessió realitzada el 5 de gener de 1990.
  
4. L'objecte de l'expedient és l'expropiació pel procediment de taxació conjunta dels sòls no urbanitzable i urbans (742,84 m2) que inclouen una superfície de 31.367 m2, i és la destinació dels terrenys la de viari com a complement del projecte d'urbanització d'accés al polígon industrial el Coscollar des de la carretera provincial VV-3017 Pla de Quart.
  
5. Durant la tramitació de l'expedient s'ha sol·licitat informe al Centre de Gestió Cadastral i Cooperació Tributària del Ministeri d'Economia i Hisenda, el qual ha emés informe amb dates 24 de març i 14 de setembre de 2000 en sentit desfavorable, adduint per a això que és incorrecta la quantia econòmica establerta, atés que per a altres supòsits expropiatoris semblants s'han utilitzat altres valors superiors.
  
6. La Comissió Informativa de la Comissió Territorial d'Urbanisme de València, en sessió realitzada el 19 de desembre de 2000, va emetre un informe relatiu al projecte que ens ocupa, complint així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
1. L'expedient ha sigut tramitat d'acord amb el que estableix l'article 138 i següents del Text Refós de la Llei del Sòl de 1976, per la qual cosa s'han complit les garanties procedimentals exigibles.
  
2. L'expedient està complet, amb la qual cosa es compleix el que estableix l'article 202 del Reglament de Gestió Urbanística.
  
3. Els criteris de valoració aplicats són els que estableixen els articles 26 i 28 de la Llei 6/1998, sobre Règim del Sòl i Valoracions, respecte del sòl no urbanitzable i del sòl urbà, respectivament.
  
El problema sorgeix en fixar les quantitats aplicables per al sòl no urbanitzable. Per a aquest fi s'ha utilitzat el mètode de comparació. Respecte d'això cal dir que el mètode de comparació s'aplica, segons l'annex I de l'Orde del Ministeri d'Economia i Hisenda de 30 de novembre de 1994, basat en el principi de substitució, que permet determinar el valor de mercat de tota classe d'immobles.
  
L'esmentat principi es basa en el fet que el valor d'un immoble és equivalent al d'altres actius de semblants característiques substitutives d'aquell, i es pot basar l'esmentada similitud en els criteris que la mateixa ordre estableix:
  
a) Disposar d'informació suficient sobre almenys tres transaccions reals, i es poden utilitzar amb aquesta finalitat dades prou representatives i apropiadament corregides d'ofertes no condicionades en nombre no inferior a sis.
  
b) L'existència d'un mercat representatiu dels immobles comparables.
  
A la vista del que s'ha exposat anteriorment queda clar que no són aplicables al present cas els referents de comparació establerts en relació amb l'expedient de taxació conjunta Danone, ja que en aquest cas no es dóna el nombre de transaccions o valoracions exigides, encara més perquè en aplicar el mètode de taxació conjunta només hi ha un referent. Tampoc pot ser aplicable el valor establert en l'esmentat expedient ja que es tracta d'una oferta condicionada per l'existència d'un beneficiari de l'expropiació, que en el present cas està disposat a oferir un preu d'oportunitat que ni pot ni ha de condicionar futures expropiacions.
  
Finalment, tampoc es dóna l'existència d'un mercat representatiu dels immobles comparables, ja que l'expropiació Camí Encreullades té per objecte l'obtenció d'un element dotacional sense addició d'aprofitament lucratiu i, per tant, no comparable a la taxació que pretén fixar-se com a referència, ja que respecte d'aquesta sí que es genera increment d'aprofitament lucratiu, per la qual cosa es dedueix que no hi ha un mercat representatiu dels immobles comparables.
  
4. La Comissió Territorial d'Urbanisme és l'òrgan competent per a resoldre sobre l'aprovació dels expedients d'expropiació pel procediment de taxació conjunta, de conformitat amb el que estableix l'article 202.6 del Reglament de Gestió Urbanística i l'article 10.D del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en la sessió realitzada el 21 de desembre del 2000, acorda:
  
Primer
  
Aprovar definitivament la taxació conjunta Camí Encreullades d'Aldaia.
  
Segon
  
Aprovar les valoracions de béns i drets que s'han d'expropiar.
  
Tercer
  
Declarar la urgent ocupació dels béns i drets afectats.
  
Contra el present acord, que no posa fi a la via administrativa, es podrà interposar un recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això, sense perjudici que es puga interposar qualsevol altre recurs que es considere oportú.
  
Respecte dels punts 1 i 2 no s'hi pot interposar cap recurs per tractar-se d'actes de tràmit que no donen lloc a la impossibilitat de continuar un procediment ni produeixen indefensió.
  
Així mateix, cal notificar el present acord als interessats titulars de béns i drets que figuren en el projecte d'expropiació i adjuntar a aquest còpia del full de preu just aprovat i comunicar-los que, en el termini de 20 dies hàbils següents al de recepció d'aquesta notificació, podran manifestar per escrit davant d'aquesta Comissió Territorial d'Urbanisme la seua disconformitat amb la valoració establerta en l'expedient aprovat.
  
Si, en aquest termini, els interessats no formulen oposició a la valoració s'entendrà acceptada la que es fixa en l'acte present d'aprovació de l'expedient, i es considerarà determinat el preu just definitivament i de conformitat. Dels fulls d'apreciació impugnats donarà trasllat aquesta comissió, juntament amb l'expedient, al Jurat Provincial d'Expropiació Forçosa de València.
  
València, 21 de desembre de 2000.- El secretari de la Comissió Territorial d'Urbanisme: José Manuel Palau Navarro.